Նրա մուտքը մեծ արվեստի աշխարհ նշանավորվեց 1981թ.՝ «Նատյուրմորտ մոմով» փոքրաչափ նկարով, որը ցուցադրվեց Մոսկվայում կայացած Ջրանկարի համամիութենական VI ցուցահանդեսում: Դեռ Երևանի Գեղարվեստաթատերական ինստիտուտում սովորելու տարիներին ջրաներկով արված իր աշխատանքներով նա մասնակցություն բերեց միջազգային մի շարք ցուցահանդեսների՝ կազմակերպված ջրանկարչական զորեղ ավանդույթներով հարուստ Ֆինլանդիայում և Շվեդիայում: Գրաֆիկական այդ քմահաճ նյութի գաղտնիքներին վիրտուոզ տիրապետող երիտասարդ նկարիչը սիրում էր թափանցիկ գույներով երփնագրել իր քաղաքն ու վերջինիս մարդկանց։